 RUSHIE OUDIA NA KASSIM ADINASI WANDANI wa Kinara wa Upinzani Raila Odinga wameshikilia kuwa Rais William Ruto hajapenya kisiasa eneo hilo huku akikamilisha ziara yake ya siku nne Nyanza leo, Jumatatu, Oktoba 9, 2023. Wakati wa ziara hiyo, Rais Ruto amekuwa akiandamana na magavana wa kaunti anazotembelea lakini wabunge wa ODM walisusia. Uwepo wa magavana kutoka kaunti za Homa Bay, Migori, Kisumu na Siaya kunafasiriwa kama mbinu iliyotumika kumuonyesha Rais kuwa Bw Raila bado ana ushawishi mkuu wa kisiasa Nyanza. Aidha, uwepo wa magavana Gladys Wanga (Homa Bay) Prof Anyang’ Nyong’o (Kisumu), James Orengo (Siaya) na Ochilo Ayacko (Migori) ulionekana kama mbinu ya kuwazima wabunge waasi na viongozi wengine wanaounga serikali. Viongozi hao waasi walilenga kutumia ziara hiyo kupigia debe dhana ya kuwa ni wao ndio waliletea wakazi miradi ya maendeleo iliyokuwa ikizinduliwa. Magavana hao kwenye hotuba zao walishikilia kuwa Nyanza ina haki ya kupata maendeleo licha ya msimamo wake wa kisiasa katika uchaguzi mkuu wa 2022. Walisisitiza kuwa msingi wa ushirikiano kati yao na serikali kuu ni maendeleo lakini kisiasa wako katika Upinzani. Bw Orengo aliwashambulia viongozi waasi wa ODM na kusema kuwa alimlaki Rais katika kaunti hiyo na kushiriki mikutano naye kwa sababu ya maendeleo pekee. “Mimi huwa siogopi chochote kwenye siasa ndiposa nasema ukweli. Niko hapa kwa ajili ya maendeleo na ninahakikisha kuwa kuna usawa kimaendeleo kwenye maeneo yote,” akasema Bw Orengo. Gavana huyo alishikilia kuwa yuko ODM wala hataenda Ikulu au kujiunga na serikali kuomba miradi ya maendeleo ambayo ni haki ya raia wote nchini. Katika Kaunti ya Kisumu, Prof Nyong’o aliwashutumu baadhi ya viongozi wa UDA kama Seneta wa Nandi Samson Cherargei waliokuwa wakifasiri kuwa kuchangamkiwa kwa Rais na wenyeji kunaonyesha kuwa chama chao kimefifisha ODM Nyanza. “Ifahamike kuwa Ruto alikaribishwa kama rais na si kiongozi wa UDA. Pia jamii ya Waluo huwa na utamaduni wa kuwakaribisha wageni. “Wakenya wanamuunga mkono Raila Odinga kama aliyepigania ukombozi wa nchi na Nyanza haijaachwa nyuma,” akasema Prof Nyong’o. Kiongozi wa Wachache kwenye Bunge, Bw Opiyo Wandayi naye jana, Jumapili Oktoba 8, 2023 alisema ziara ya Rais haitamnufaisha kwa chochote kisiasa akisema ushawishi wa Bw Raila bado uko juu. “Kila mtu amekaribishwa Nyanza lakini jinsi hali ilivyo Bw Odinga bado hatambui urais wa Ruto. Ni kinara wetu ndiye atatupa mwelekeo,” akasema Bw Wandayi. “Inasikitisha kuwa Rais alikuwa akiandamana na viongozi ambao hawana ushawishi wowote kisiasa Luo Nyanza. Wanasiasa hao ni wasaliti na waendelee kututusi ila wasahau kupata kura za watu wetu,” akaongeza. Hata hivyo, viongozi waasi wanasherehekea kwa kuwa wanaona ziara hiyo kama ushindi kwao wakidai ni juhudi zao ndizo zimeleta miradi ya maendeleo ambayo Rais alizindua.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  